1 Dikoronika 17 | Beibele Inthaneteng | Phetolelo ya Lefase le Lefsa
1 Dikoronika 17:1-27
17 Ya re gateetee ge Dafida a dula ka ntlong ya gagwe,+ a botša moporofeta Nathane+ a re: “Šefa nna ke dula ka ntlong ya metsedara,+ eupša areka+ ya kgwerano ya Jehofa e ka tlase ga tente.”+ 2 Ge Dafida a re’alo Nathane a re go yena: “Dira se sengwe le se sengwe seo se lego pelong ya gago,+ gobane Modimo wa therešo o na le wena.”+ 3 Bošegong bjoo lentšu+ la Modimo la tlela Nathane la re: 4 “Sepela o yo botša Dafida mohlanka wa ka o re: ‘Se ke seo Jehofa a se boletšego: “E ka se be wena o tlago go nkagela ntlo yeo ke tla dulago go yona.+ 5 Ka gobane ga ke ešo ka dula ka ntlong go tloga letšatšing leo+ ke rotošitšego Isiraele ka e ntšha Egipita go ba go fihla lehono, eupša ke be ke tloga tenteng e nngwe ke eya go e nngwe le taberenakeleng+ e nngwe ke eya go e nngwe.+ 6 Nakong ka moka ya ge ke be ke ralala+ le Isiraele ka moka, na nkile ka ntšha le lentšu letee ka botša yo mongwe wa baahlodi ba Isiraele bao ke ba laetšego gore ba diše batho ba ka, ka re: ‘Ke ka baka la’ng le sa ka la nkagela ntlo ya metsedara?’”’+ 7 “O botše Dafida mohlanka wa ka o re: ‘Se ke seo Jehofa wa madira a se boletšego: “Nna ke go tšere mafulong o diša mehlape+ gore o tle o be moetapele+ wa setšhaba sa ka sa Isiraele. 8 Ke tla ba le wena kae le kae mo o sepelago gona,+ ka fediša manaba a gago+ ka moka pele ga gago, ke tla go direla leina+ le legolo go etša leina la ba ba tumilego ba mo lefaseng.+ 9 Ke tla kgethela setšhaba sa ka sa Isiraele lefelo ka se hloma+ moo, gomme se tla dula moo se tla bego se le gona sa se sa tshwenywa le ka mohla; ba babe+ ba ka se sa buša ba se lapiša, go etša ge ba ile ba se lapiša pele,+ 10 gaešita le go se lapiša go tloga mehleng ya ge ke be ke bea baahlodi+ gore ba laole setšhaba sa ka sa Isiraele. Ke tla kokobetša manaba a gago+ ka moka. Le gona ke go botša ke re: ‘Jehofa o tla go agela le ntlo.’+ 11 “‘“E tla re ge o fihla bofelong bja matšatši a gago a bophelo gore o yo robala le borakgolokhukhu+ ba gago, ke tla tsoša yo e lego peu ya gago ka morago ga gago yo a tlago go ba yo mongwe wa barwa ba gago,+ gomme ke tla hloma bogoši bja gagwe bja tia.+ 12 Ke yena a tlago go nkagela ntlo,+ gomme ke tla thea sedulo sa gagwe sa bogoši sa tia go iša mehleng ya neng le neng.+ 13 Nna ke tla ba tatagwe+ gomme yena ya ba morwa wa ka;+ nka se tloše botho bja ka go yena+ go etša kamoo ke ilego ka bo tloša ka gona go yo a bego a le gona pele ga gago.+ 14 Ke tla mmea ntlong+ ya ka le bogošing+ bja ka go iša mehleng ya neng le neng, gomme sedulo sa gagwe sa bogoši+ e tla ba sa go iša mehleng ya neng le neng.”’” 15 Nathane o boditše Dafida mantšu a ka moka le pono ye ka moka.+ 16 Ka morago ga moo Kgoši Dafida a tla a dula pele ga Jehofa,+ a re: “Wena Jehofa Modimo, ke nna mang,+ le gona ntlo ya ka ke eng+ ge o bile o mphihlišitše kgole ka mokgwa wo?+ 17 Wena Modimo,+ ka ge o bone eka se ke selo se senyenyane mahlong a gago,+ o ile wa ba wa bolela ka ntlo ya mohlanka wa gago go fihla ka tša nakong e sa tlago,+ gomme o ntebeletše bjalo ka ge eka ke monna yo a lego maemong a phagamego,+ wena Jehofa Modimo. 18 Gona nna Dafida ke sa tla re’ng go wena mabapi le ka mokgwa wo o nkgodišitšego ka gona nna mohlanka wa gago,+ mola e le wena o ntsebago gabotse nna mohlanka wa gago?+ 19 Wena Jehofa, ka baka la ka nna mohlanka wa gago le ka go dumelelana le pelo ya gago+ o dirile dilo tše tše kgolo ka moka gomme wa tsebatša mediro ya gago ka moka e megolo.+ 20 Wena Jehofa, ga go na yo a swanago le wena,+ le gona ga go na Modimo yo mongwe ge e se wena,+ ka ge seo se bonagala go tšohle tšeo re di kwelego ka ditsebe tša rena. 21 Le gona ke setšhaba sefe se sengwe lefaseng seo se swanago le setšhaba sa gago sa Isiraele,+ seo wena Modimo wa therešo o itopolletšego sona gore e be setšhaba sa gago,+ e le gore o itirele leina le legolo ka go dira mediro e megolo+ le dilo tše di boifišago, ka gore o rake ditšhaba+ tše dingwe pele ga setšhaba sa gago seo o se lopolotšego Egipita? 22 Wena o dirile setšhaba sa gago sa Isiraele gore e be setšhaba sa gago+ go iša mehleng ya neng le neng, gomme wena Jehofa wa ba Modimo wa sona.+ 23 Bjale hle Jehofa, anke lentšu leo o le boletšego mabapi le mohlanka wa gago le mabapi le ntlo ya gagwe e be la therešo go iša mehleng ya neng le neng gomme o dire feela bjalo ka ge o boletše. 24 Le gona anke leina la gago+ e be la therešo gomme e be le legolo+ go iša mehleng ya neng le neng, gore batho ba tle ba re: ‘Jehofa wa madira,+ Modimo wa Isiraele,+ ke yena Modimo wa Isiraele.’+ Le gona anke ntlo ya ka nna Dafida mohlanka wa gago e dule e le gona pele ga gago.+ 25 Ka gobane wena Modimo wa ka, o utolletše nna mohlanka wa gago morero wa gago wa go nkagela ntlo.+ Ke ka baka leo mohlanka wa gago a rapelago pele ga gago. 26 Wena Jehofa, o Modimo wa therešo,+ gomme o holofetša go direla nna mohlanka wa gago botse bjo.+ 27 Bjale a e be wena o šegofatšago ntlo ya mohlanka wa gago gore e dule e le gona pele ga gago go iša mehleng ya neng le neng;+ ka gobane wena Jehofa o e šegofaditše gomme e tla šegofala go iša mehleng ya neng le neng.”+
1 Dikoronika 17